Diari Oficial de la Generalitat Valenciana


Sumari del DOGV 9861, del 31-05-2024 (2024/4977)

RESOLUCIÓ de 27 de maig de 2024, de la Conselleria d'Educació, Universitats i Ocupació, per la qual es convoquen a la Comunitat Valenciana els premis extraordinaris de Batxillerat corresponents al curs 2023-2024.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9861

Data del DOGV
:   31-05-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/4977


Data del document
:   27-05-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació

RESOLUCIÓ de 27 de maig de 2024, de la Conselleria d'Educació, Universitats i Ocupació, per la qual es convoquen a la Comunitat Valenciana els premis extraordinaris de Batxillerat corresponents al curs 2023-2024. [2024/4977]  
L'Orde ECD/482/2018, de 4 de maig, per la qual es regulen els premis nacionals de Batxillerat (BOE 115, 11.05.2018) establits en l'article 89 de la Llei orgànica 2/2006, de 3 de maig, d'Educació, indica en l'article 2 que les administracions educatives competents podran convocar i concedir premis extraordinaris de Batxillerat en els seus respectius àmbits de competència.  
A partir de la modificació de la Llei orgànica 2/2006, de 3 de maig, d'educació, es publica el Reial decret 243/2022, de 5 d'abril, pel qual s'establixen l'ordenació i els ensenyaments mínims del Batxillerat. I en l'àmbit autonòmic de la Comunitat Valenciana, es publica el Decret 108/2022, de 5 d'agost, del Consell, pel qual s'establixen l'ordenació i el currículum de Batxillerat.  
Per tot el que s'ha exposat, vista la Proposta de 24 de maig de 2024, del director general d'Ordenació Educativa i Política Lingüística de la Conselleria d'Educació, Universitats i Ocupació, de conformitat amb esta, i en virtut de les competències que m'atribuïx l'article 28 de la Llei 5/1983, de 30 de desembre, del Consell, i l'article 7 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, resolc convocar a la Comunitat Valenciana els premis extraordinaris de Batxillerat corresponents al curs 2023-2024, d'acord amb les bases següents:  
  
Primera. Objecte  
L'objecte d'esta resolució és convocar en l'àmbit territorial de la Comunitat Valenciana els premis extraordinaris al rendiment acadèmic en l'etapa de Batxillerat corresponents al curs acadèmic 2023-2024.  
  
Segona. Requisits de l'alumnat aspirant  
Es considerà aspirant a l'obtenció d'este premi tot l'alumnat que complisca els requisits següents:  
1. Haver cursat i superat, en centres docents espanyols autoritzats a la Comunitat Valenciana per a impartir ensenyaments de Batxillerat, almenys el segon curs de qualsevol de les modalitats d'esta etapa, i haver finalitzat els seus estudis en el curs acadèmic 2023-2024.  
2. Haver obtingut el títol de Batxiller, amb totes les matèries de l'etapa superades en l'avaluació final ordinària, en el curs 2023-2024.  
  
3. Haver obtingut en el conjunt dels dos cursos de Batxillerat de qualsevol de les modalitats una nota mitjana normalitzada igual o superior a 8,75 punts. S'entén la nota mitjana normalitzada com la mitjana aritmètica de les qualificacions de totes les matèries cursades i superades en els dos cursos de Batxillerat, sense comptar, si és el cas, la matèria Religió, arredonida a la centèsima més pròxima, i en cas d'equidistància, a la superior.  
4. Les matèries objecte d'exempció o convalidació de l'alumnat que cursa simultàniament ensenyaments professionals de Música o de Dansa o que acredita la condició d'esportista d'alt nivell, d'alt rendiment o d'elit, que consten com a exemptes o convalidades i que no són qualificades, no es computaran per a l'obtenció de la nota mitjana.  
  
Tercera. Nombre de premis  
A la Comunitat Valenciana es concediran 30 premis.  
  
Quarta. Llista provisional i definitiva d'alumnat aspirant al premi extraordinari de Batxillerat  
1. Amb la finalitat de simplificar el procediment, es considera aspirant al premi extraordinari de Batxillerat l'alumnat que complisca els requisits indicats en la base segona anterior.  
2. La llista provisional es configurarà a partir de les dades relatives a la nota mitjana normalitzada de l'etapa de Batxillerat que consten en el sistema d'informació ITACA.  
3. Abans del dia 4 de juny de 2024 es publicarà la llista provisional d'aspirants al premi extraordinari de Batxillerat en la pàgina web del Servici d'Ordenació Acadèmica de la Conselleria d'Educació, Universitats i Ocupació: http://ceice.gva.es/va/web/ordenacion-academica/Bachillerato/premios-extraordinarios  
4. En cas que algun alumne no desitge ser considerat aspirant a este premi, haurà de presentar, ell mateix o el seu representant legal, en la secretaria del seu centre educatiu el document de renúncia com a aspirant que es troba en l'annex I d'esta resolució.  
  
5. En cas que algun alumne no conste en la llista provisional d'aspirants i considere que hauria d'estar inclòs, haurà de presentar, ell mateix o el seu representant legal, en la secretaria del seu centre educatiu el document d'al·legacions a la llista provisional d'aspirants que es troba en l'annex II d'esta resolució.  
  
6. El termini per a emplenar el tràmit de renúncia com a aspirant o d'al·legacions a la llista provisional és de 10 dies hàbils després de la publicació de la llista provisional en la pàgina web indicada anteriorment.  
7. Els centres educatius conservaran el document original (annex I o II) i l'enviaran escanejat a l'adreça de correu electrònic: hfx@pzg.ib abans del dia 21 de juny de 2024.  
8. Una vegada revisades les diferents al·legacions i renúncies, es publicarà la llista definitiva d'aspirants en la pàgina web indicada anteriorment abans del dia 28 de juny de 2024.  
  
Quinta. Procediment per a atorgar els premis  
1. El procediment per a atorgar els premis es realitzarà a través de la nota mitjana, expressada amb tres xifres decimals, obtinguda per l'alumnat aspirant en la fase obligatòria de la prova d'accés a les universitats públiques valencianes del curs 2023-2024 (d'ara en avant prova PAU), corresponent les quatre millors notes d'entre les matèries següents: Valencià: Llengua i Literatura II, Llengua Castellana i Literatura II, Llengua Estrangera II (Alemany, Anglés, Francés o Italià), Història d'Espanya, Història de la Filosofia i la matèria de modalitat obligatòria (Matemàtiques II, Matemàtiques Aplicades a les Ciències Socials II, Llatí II, Anàlisi Musical II, Arts Escèniques II o Dibuix Artístic II).  
2. En cas que l'alumne o alumna estiguen exempts en la prova PAU de la realització de l'examen de la matèria de Valencià: Llengua i Literatura II, el càlcul de la nota mitjana amb tres decimals es realitzarà amb les altres quatre matèries.  
3. Per a l'adjudicació del premi extraordinari de Batxillerat, les persones aspirants hauran d'haver obtingut en cada exercici de la prova PAU almenys 5 punts, i una qualificació mitjana de la fase obligatòria de la PAU igual o superior a 8 punts.  
4. Els empats que es puguen produir es dirimiran aplicant la prelació dels criteris següents:  
a) Millor nota de la fase obligatòria de la PAU.  
b) Millor nota mitjana normalitzada de l'etapa de Batxillerat a què fa referència la base segona d'esta resolució.  
c) Nota mitjana normalitzada del segon curs de Batxillerat.  
d) Sorteig públic de l'alumnat aspirant empatat.  
5. El Servici d'Ordenació Acadèmica elaborarà la proposta d'adjudicació de premis extraordinaris de Batxillerat, sense tindre en compte altres consideracions que les qualificacions obtingudes per les persones candidates en les actes corresponents a les proves de la PAU, excepte en el cas que s'hagen d'aplicar els criteris de desempat, establits en els epígrafs b), c) i d) de l'apartat 3 d'esta base.  
  
6. La proposta d'adjudicació de premis es realitzarà ordenant de major a menor la nota mitjana obtinguda per l'alumnat candidat en la fase obligatòria de la prova PAU, segons s'indica en l'apartat 1 anterior i, en cas d'empat, s'utilitzaran els criteris de l'apartat 3. 7. El nombre de premis que es propose no haurà de superar el nombre de premis convocats.  
8. En cas que el nombre de premis extraordinaris de Batxillerat convocats siga superior al nombre total d'alumnat candidat que reunix els requisits per a la seua adjudicació, en la proposta es farà constar el nombre de premis que es declaren deserts.  
  
Sexta. Adjudicació de premis  
1. La llista provisional d'alumnat premiat es publicarà en la pàgina web del Servici d'Ordenació Acadèmica de la Conselleria d'Educació, Universitats i Ocupació http://ceice.gva.es/va/web/ordenacion-academica/Bachillerato/premios-extraordinarios abans del dia 12 de juliol de 2024.  
2. L'alumnat candidat o els seus representants legals podran presentar al·legacions raonades a esta llista en qualsevol dels registres públics que establix l'article 16.4 de la Llei 39/2015, d'1 d'octubre, del procediment administratiu comú dirigides a la Direcció General d'Ordenació Educativa i Política Lingüística de la Conselleria d'Educació, Universitats i Ocupació en el termini de 5 dies hàbils des de la publicació de la llista provisional de premiats.  
  
3. El director general d'Ordenació Educativa i Política Lingüística, per delegació del conseller, concedirà els 30 premis, i la llista definitiva d'alumnat premiat es publicarà en el Diari Oficial de la Generalitat Valenciana abans del dia 27 de setembre de 2024.  
  
4. Els alumnes que obtinguen premi extraordinari de Batxillerat rebran un diploma acreditatiu d'esta distinció i podran optar, prèvia inscripció i sempre que complisquen els requisits establits en l'article 5 de l'Orde ECD/482/2018, de 4 de maig, per la qual es regulen els Premis Nacionals de Batxillerat (BOE 115, 11.05.2018), al premi nacional.  
5. Esta distinció els serà anotada en el seu expedient acadèmic i en el seu historial acadèmic per la secretaria de l'Institut d'Educació Secundària al qual pertanyen o al qual està adscrit el seu centre educatiu.  
6. D'acord amb el que preveu l'article 14.1.2, apartat e, de la Llei 20/2017, de 28 de desembre, de la Generalitat, de taxes (DOGV 8202, 30.12.2017), els estudiants que obtinguen un premi extraordinari de Batxillerat no estaran obligats al pagament de les taxes de matrícula en el primer curs dels estudis superiors en una universitat pública.  
  
Sèptima. Delegació de competències  
Es delega el director general amb competències en matèria d'ordenació educativa per a la concessió dels premis extraordinaris previstos en esta resolució.  
  
Octava. Publicació  
1. Esta resolució produirà efectes l'endemà de ser publicada en el Diari Oficial de la Generalitat Valenciana.  
2. De conformitat amb el que establixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra el present acte, que posa fi a la via administrativa, es podrà interposar un recurs potestatiu de reposició o, directament, un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller d'Educació, Universitats i Ocupació en el termini d'un mes a comptar de l'endemà de ser publicada.  
b) El recurs contenciós administratiu s'haurà d'interposar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 27 de maig de 2024.- El conseller d'Educació, Universitats i Ocupació: José Antonio Rovira Jover.